நாவலில் போருக்குப் பின்னான சமூகத்தில் வாழநேர்ந்த மூன்று வகையான பெண்களது தோழமையும சகோதரத்துவ உணர்வும் சொல்லப்படுகிறது. நாவலின் வலிமை என்பது மதங்களை ஊடறுத்துச் செல்லும் இந்தப் பெண் சகோதரத்துவ உணர்வு அற்புதமாக வெளிப்பட்டிருப்பதுதான. நாவலில் ஓவ்வொரு பெண்ணுக்கும் ஒவ்வொரு விரிவான கதை இருக்கிறது. குடும்பத்தினால் கைவிடப்படும் சிறுமியான யோகா தற்கொலை விருப்ப உணர்வைக் காவித்திரிகிறாள். அதனது நீட்சியாகவே அவள் இயக்கத்தில் சேர்கிறாள். அங்கு அவள் சாதுரியன் என ஒரு காதலனையும் கண்டடைகிறாள். காலை இழக்கும் அவள் உறவினரால் வன்புணர்வுக்கு உட்படுத்தப்பட்டுத் தன்னை எரியூட்டி மாய்த்துக் கொள்கிறாள். காதலன் களத்தில் மரணமடைகிறான்.